b"\n_START_ARTICLE_\nSegona batalla naval de Tarragona\n_START_SECTION_\nAntecedents\n_START_PARAGRAPH_\nPoc despr\xc3\xa9s de la revolta que va suposar el Corpus de Sang, l'ex\xc3\xa8rcit de Felip IV va ocupar Tortosa i Tarragona, il 17 de gener de 1641, davant l'alarmant penetraci\xc3\xb3 de l'ex\xc3\xa8rcit reialista, Pau Claris al capdavant de la Generalitat de Catalunya, proclam\xc3\xa0 la Rep\xc3\xbablica Catalana acordant una alian\xc3\xa7a pol\xc3\xadtica i militar amb Fran\xc3\xa7a, posant Catalunya sota l'obedi\xc3\xa8ncia de Llu\xc3\xads XIII de Fran\xc3\xa7a. Pocs dies despr\xc3\xa9s, amb l'ajuda de l'ex\xc3\xa8rcit franc\xc3\xa8s, la Generalitat obtingu\xc3\xa9 una important vict\xc3\xb2ria militar en la batalla de Montju\xc3\xafc del 26 de gener de 1641, i les tropes reialistes es retiraven a Tarragona. _NEWLINE_El 4 de maig de 1641 l'estol franc\xc3\xa8s d'Henri d'Escoubleau de Sourdis es present\xc3\xa0 davant de Tarragona i inici\xc3\xa0 el bloqueig de la ciutat amb les tropes de terra de Philippe de La Mothe-Houdancourt. Durant els mesos de maig i juny es lluit\xc3\xa0 als voltants de Tarragona; el fort de Salou caigu\xc3\xa9 en poder dels francesos el 9 de maig i batalla de Constant\xc3\xad el 13 de maig. Despr\xc3\xa9s de ser derrotats del 30 de juny al 4 de juliol de 1641 en la primera batalla naval de Tarragona, els reialistes van aplegar un nou estol comandat per Garc\xc3\xada \xc3\x81lvarez de Toledo y Mendoza.\n_START_SECTION_\nLa batalla\n_START_PARAGRAPH_\nAmb ordres d'alliberar el setge de Tarragona, Garc\xc3\xada \xc3\x81lvarez de Toledo y Mendoza va poder disposar de l'Armada de l'Oce\xc3\xa0, la principal de les espanyoles, que es va concentrar a Vinar\xc3\xb2s de 30 galions i fragates, 4 pataixos i 65 transports de provisions, als que es van sumar les 29 galeres supervivents de la primera batalla naval de Tarragona._NEWLINE_La flota espanyola va arribar a Tarragona el 20 d'agost, i la francesa va sortir del port i va obrir foc sobre ella de manera que les galeres i els transports van entrar al port, descarregar i tornar a sortir, mentre els vaixells grans combatien durant tot el dia, danyant els vaixells per\xc3\xb2 sense enfonsar-ne cap. Finalment, l'estol franc\xc3\xa8s es va retirar i el 25 d'agost tornaria definitivament a Fran\xc3\xa7a.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nL'estol de Garc\xc3\xada \xc3\x81lvarez de Toledo y Mendoza va aprovisionar Roses, Perpiny\xc3\xa0 i Cotlliure i va tornar a Tarragona, d'on l'ex\xc3\xa8rcit catalano-franc\xc3\xa8s ja s'havia retirat, esquivant Barcelona._NEWLINE_Les tropes que assetjaven la ciutat es van situar a la Conca de Barber\xc3\xa0 per poder aturar entrades reialistes tant des de Lleida, com de Tarragona, i a l'hivern van saquejar Tamarit de Llitera i aixecar el setge d'Almenar._NEWLINE_La pres\xc3\xa8ncia de la flota francesa a Barcelona va impedir que els refor\xc3\xa7os reialistes i les provisions seguissin arribant al nord del Principat, cosa que va facilitar l'ocupaci\xc3\xb3 francesa de les viles i fortaleses que encara quedaven en mans castellanes (Perpiny\xc3\xa0 i Roses)."